Introduktion
Forfattere: Jeppe Bach Nikolajsen
Tidsskrift: dttk (15-06-2018)

## INTRODUKTION

I  2003 blev jeg redaktør af studentertidsskriftet Ichthys , der i 2008 blev relanceret som et egentligt teologisk tidsskrift og fik således navnet Dansk Tidsskrift for Teologi og Kirke . De seneste ti år har jeg været redaktør af nærværende tidsskrift, og det er nu slut. Jeg stopper som redaktør for i stedet at kunne varetage stillingen som studieleder på Menighedsfakultetet i Aarhus. Jeg takker for mange gode år i redaktørstolen. Professor Kurt Christensen tager nu over.

Der er sket meget de seneste ti år. Antallet af abonnenter er blevet omtrent fordoblet, tidsskriftets layout er blevet gennemgribende fornyet, der er blevet etableret en ny hjemmeside i samarbejdet med Det Kongelige Bibliotek, tidsskriftets artikler anvendes som pensumlitteratur på adskillige skandinaviske uddannelsesinstitutioner, tidsskriftets  artikler  er  blevet  indekseret  hos  EBSCO og dermed registreret i tusindvis bibliotekssystemer verden over, og endelig er tidsskriftet blevet anderkendt som et videnskabeligt tidsskrift hos Kundskabsdepartementet i Norge og Forskningsministeriet i Danmark.

En vigtig ambition med tidsskriftet har været og er fortsat at lade fagteologien tjene kirken. I lyset af dette har redaktionen blandt andet  været  optaget  af  at  øge  antallet  af  kvindelige  bidragsydere  og at styrke tidsskriftets praktisk-teologiske profil de seneste år. Dette afspejler denne udgivelse da også i nogen grad. Den første artikel, som har hovedtitlen Som i himlen således også på jorden , omhandler himmeriget  og  den  skabte  verden  i  Matthæusevangeliet.  Artiklen giver indblik i en ph.d.-afhandling af Christian Schøler Holmgaard, som han forsvarede tidligere i år i Holland. Den anden artikel har titlen Konfirmationsanordningens  fire  negationer og  er  forfattet  af ph.d.-stipendiat  ved  Aarhus  Universitet  Anna  Døssing  Gunnertoft. Den tredje artikel handler om missionæren Adalbert Ihles rolle i Det Danske Missionsselskab og er forfattet af forhenværende generalsekretær Harald Nielsen. Derudover rummer denne udgivelse også en såkaldt perspektivartikel om dåbens sakramentale indhold udtrykt i dansk liturgi siden Martin Luther af professor ved Menighedsfakultetet i Aarhus Kurt E. Larsen. Afslutningsvist præsentereres en række anmeldelser.

God fornøjelse med læsningen!

Jeppe Bach Nikolajsen, ansv. red.